32012R0081
L 029/36
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 81/2012
od 31. siječnja 2012.
o odbijanju odobrenja Lactobacillus pentosusa (DSM 14025) kao dodatka hrani za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 propisuje se odobravanje dodataka hrani za životinje za korištenje u hranidbi životinja te osnova i postupci za izdavanje ili odbijanje takvog odobrenja. Člankom 10. stavkom 7. Uredbe (EZ) br. 1831/2003 propisuje se procjenjivanje tvari, mikroorganizama i pripravaka koji se upotrebljavaju u Uniji kao dodaci za siliranje na datum kada je ova Uredba postala primjenjiva. Dodaci za siliranje nisu podlijegali procjenjivanju ili odobrenju u skladu s prethodnim zakonodavstvom Unije.
(2)
U skladu s člankom 10. stavkom 1. točkom (b) i člankom 10. stavkom 7. Uredbe (EZ) br. 1831/2003, pripravak Lactobacillus pentosus (DSM 14025) upisan je u registar dodataka hrani za životinje kao dodatak za siliranje za sve vrste životinja.
(3)
U skladu s člankom 10. stavkom 2. u vezi s člankom 7. Uredbe (EZ) br. 1831/2003, podnesen je zahtjev za odobrenje Lactobacillus pentosusa (DSM 14025) kao dodatka hrani za životinje za sve vrste životinja i njegovo uvrštenje u kategoriju dodataka hrani za životinje „Tehnološki dodaci” i funkcionalnu skupinu „Dodaci za siliranje”. Uz navedeni zahtjev priloženi su traženi podaci i dokumenti u skladu s člankom 7. stavkom 3. Uredbe (EZ) br. 1831/2003.
(4)
Europska agencija za sigurnost hrane (dalje u tekstu Agencija) u mišljenju od 16. studenoga 2011. (2) zaključila je da je Lactobacillus pentosus (DSM 14025) otporan na tri antibiotika koja se upotrebljavaju u humanoj i veterinarskoj medicini.
(5)
Raspoložive informacije ne dopuštaju da se isključi rizik da Lactobacillus pentosus (DSM 14025) može proširiti otpornost na navedene antibiotike na mikroorganizme. Slijedom toga, nije utvrđeno da Lactobacillus pentosus (DSM 14025) nema negativan učinak na zdravlje životinja, zdravlje ljudi ili okoliš kada se koristi pod predloženim uvjetima.
(6)
Uvjeti za odobrenje, kako je predviđeno člankom 5. Uredbe (EZ) br. 1831/2003, stoga nisu ispunjeni. U skladu s tim, odobrenje Lactobacillus pentosusa (DSM 14025) kao dodatka hrani za životinje trebalo bi odbiti.
(7)
Kako daljnje korištenje Lactobacillus pentosusa (DSM 14025) kao dodatka hrani za životinje može prouzročiti rizik za zdravlje ljudi i životinja, odnosne proizvode trebalo bi povući s tržišta što je prije moguće.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Odobrenje Lactobacillus pentosusa (DSM 14025) kao dodatka hrani za životinje za korištenje u hranidbi životinja odbija se.
Članak 2.
Postojeće zalihe Lactobacillus pentosusa (DSM 14025) i premiksa koji ga sadrže povlače se s tržišta što je prije moguće, a najkasnije do 22. travnja 2012. Silaža proizvedena s Lactobacillus pentosusom (DSM 14025) prije datuma stupanja na snagu ove Uredbe može se iskoristiti do isteka zaliha.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. siječnja 2012.